Passé surcomposé

S **passé surcomposé** (franz. »öberzämegsetzti Vergangehait«) oder uf Tütsch au **Dopplets Perfekt** isch e spezielle Form för d Bildig vom Plusquamperfekt, wo im Alemannische, Bairische und i den andere tütsche Tielekt, aber au i de französische Umgangssprooch vorchunt. D Bizaichnig chunt dodeher, well die Zitt miteme Hilfsverb und zwai Partizip Perfekt bildet werd. Im Tütsche isch die Zittform schriftlich sitem 13. Joorhundert bilait. 

## Alemannisch
Do s moderni Alemannisch kai aifachi Vergangehait (franz. passé simple; dt. Imperfekt) kennt, werd e Handlig wo witter zrugglit mitem Passé surcomposé bildet:

:*Won er cho isch, *'hemmer** scho **gesse ghaa**.''
:''Wo de Pöstler cho isch, **hani** de Brief no nöd fertig **gschribe ghaa**.''
:''Woni hai cho bi, **isch** si scho eweg **ggange gsii**.''

**Markgräflerisch:**
:''Wo-n-er ko isch, **hä** mr scho **gesse gha**.''
:''Wo de Böstler ko isch, **han** ich de Brief no nit fertig **gschribe gha**.''
:''Wo-n-ich heimko bí, **isch** sie scho furt **gange gßí*'.*

D Bildig goot ase, as me zum Hilfsverb (sii, haa) zwai Partizipie stellt: *er isch ggange gsii*, *er het gesse gha*. D Form werd allerdings eener selte bruucht, me chan statt em topplete Perfekt au s aifach Perfekt bruuche.

## Bairisch, Hochtütsch
Die Form kennt nöd nu s Alemannische, sondern si werd au i den andere obertütsche, mitteltütsche und nidertütsche Tielekt bruucht, z.&nbsp;B. im Bairische *i hob gschribn ghod*. Vom Tielekt isch d Form zum Tail au i di hochtütschi Umgangssprooch öbere: *ich habe geschrieben gehabt* und sogär au *ich hatte geschrieben gehabt*.

Di gnormt Standardsproch vom Hochtütsche kennt allerdings s Passé surcomposé oder au s Doppleti Perfekt nöd und grammatikalisch korrekt mue denn s Plusquamperfekt bruucht werde. De Schriftsteller Bastian Stick het i sim Buech *Der Dativ ist dem Genitiv sein Tod* die Zittform as »Hausfrauenperfekt« bizaichnet, e Diskriminierig nöd nu vo Fraue, denn im Alemannische Sproochruum und au z Österrich werd die Form as völlig gang und gäb aglueget.

## Französisch
I de französische Umgangssprooch werdet uf die Art meriri Zitforme bildet und werdet drum underem Bigriff *Temps surcomposé* zämegfasst. Si sind verbraitet im Welschland, z Savoie, um Lyon (lyonnais) und um Saint-Étienne (stéphanois) und ono i de kanadische Provinz Québec. Obwoll im standardisierte Französisch die Forme nöd gültig sind, so tüend doch moderni Grammatike uf d Möglichkait vo dene umgangsprochliche Forme hiiwiise.

Biispiil:
:Passé surcomposé: &nbsp; &nbsp; *j'ai eu chanté* &nbsp; &nbsp; »i ha gsunge gha«.
:Subjonctif passé surcomposé: &nbsp; &nbsp; *que j'aie eu chanté* &nbsp; &nbsp; »i hai gsunge gha«
:Conditionnel passé surcomposé: &nbsp; &nbsp; *j'aurais eu chanté* &nbsp; &nbsp; »i hett gsunge ghaa«

## Literatur
* Isabel Buchwald-Wargenau: *Die doppelten Perfektbildungen im Deutschen. Eine diachrone Untersuchung* (= *Studia Linguistica Germanica.* 115). De Gruyter, Berlin u.&nbsp;a. 2012, ISBN 978-3-11-029244-2.
* *Duden. Die Grammatik* (= *Duden.* 4). Hrsg. von der Dudenredaktion. 8.,&nbsp;überarbeitete Auflage. Dudenverlag, Mannheim/Zürich 2009, §§&nbsp;658, 745, 750, 769.
* Viktor P. Litvinov, Vladimir I. Radčenko: *Doppelte Perfektbildungen in der Literatursprache* (= *Studien zur Deutschen Grammatik.* 55). Stauffenburg, Tübingen 1998, ISBN 3-86057-445-0.
* Michael Rödel: *Doppelte Perfektbildungen und die Organisation von Tempus im Deutschen* (= *Studien zur deutschen Grammatik.* 74). Stauffenburg, Tübingen 2007, ISBN 978-3-86057-465-2.
* Franziska-Christina Machalitza: *Die doppelten Perfektformen als periphrastische Verbkonstruktionen mit expressivem Partizip*. Hannover 2016. Dissertationsschrift.